ועדת הכלכלה, כנסת 16, פרוטוקול מספר 393, 2005-03-23 14:30

אמנון כהן: אני מתכבד לפתוח את ישיבת ועדת הכלכלה.

אמנון כהן: על סדר היום פרק י"ג: שונות, סעיף 58 – תיקון פקודת התעבורה בענין תשלום עבור חניה, מתוך הצעת חוק המדיניות הכלכלית לשנת הכספים 2005 (תיקוני חקיקה), התשס"ה-2004.

אמנון כהן: אני שמח לבשר שבדיוני הוועדה הגענו להבנות עם משרד האוצר ומשרדים רלוונטיים אחרים מול כל הגופים שאמורים להפעיל את החניונים.

אמנון כהן: ההצעה המונחת כאן כעת למעשה שונה מזאת שהגיעה אל הוועדה.

לאה ורון: זה ניצחון גדול ומשמעותי של הוועדה, שקבעה שלא יועלו תעריפי החניה לפני שיובטחו הסדרי תחבורה ציבורית אחרת.

רוחמה אברהם-בלילא: כל הכבוד.

אילן ליבוביץ: אם הם לא היו מתפשרים, זה היה עובר?

אילן ליבוביץ: לא.

אילן ליבוביץ: לא היתה להם ברירה אחרת.

אמנון כהן: ועדת הכלכלה של הכנסת מורכבת ברובה מנציגי האופוזיציה, ולמרות זאת נעביר את זה היום בעזרת ה'.

רוחמה אברהם-בלילא: כחברה בקואליציה אני מוכרחה לפרגן ולומר ליושב-ראש ולוועדה, שעשתה עבודתה נאמנה ועבדה לילות כימים, ברכות על ההישג הזה.

רוחמה אברהם-בלילא: למרות שלא הייתי נוכחת בדיונים, אני מרגישה חלק מהוועדה ולכן ברכות לוועדה וכן למנהלת וליועצת המשפטית ולכל מי שהיה מעורב.

אמנון כהן: חברת הכנסת רוחמה אברהם ייצגה את כולנו.

אמנון כהן: גברתי היועצת המשפטית של הוועדה, אנא הקריאי את הנוסח החדש.

אתי בנדלר: אני חושבת שאין צורך להקריא את הנוסח החדש.

אתי בנדלר: הוא מעגן בדיוק את החלטות הוועדה, אחת לאחת.

אתי בנדלר: הדבר היחיד שצריך לדבר עליו הוא הסתייגויות שהציגו כמה חברים.

אתי בנדלר: חבר הכנסת אהוד רצאבי הציע לבטל את הסעיף, אבל הוא אינו כאן.

אתי בנדלר: האם להשאיר את ההסתייגות הזאת?

רוחמה אברהם-בלילא: אבל הוא לא מודע להישגים של הוועדה, הוא מכיר רק את הנוסח הכחול.

אמנון כהן: מכיוון שהוא לא נמצא כאן ולא מכבד את הוועדה, ההצעה שלו יורדת.

אמנון כהן: זה יגיע למליאה.

אתי בנדלר: אני משתדלת לעשות, ככל הניתן, הבחנה בין הסתייגויות לדיבור לבין הסתייגויות מהותיות, ולהפנות את תשומת הלב להסתייגויות מהותיות בלבד.

אתי בנדלר: אין לי בעיה לכתוב הסתייגויות לצורך דיבור ככל שמבקשים.

אתי בנדלר: דא עקא, כאשר מבקשים לבטל סעיף אני לא יודעת אם מתכוונים לזה ברצינות או שזה רק לצורך דיבור.

אתי בנדלר: יש הסתייגויות נוספות לצורך דיבור שלא אתייחס אליהן.

אתי בנדלר: יש הסתייגות שנראית לי מהותית יותר, של חבר הכנסת אילן שלגי.

אמנון כהן: היא תעלה כהסתייגות במליאה.

אתי בנדלר: נדמה לי שכל שאר ההסתייגויות הן לצורך דיבור.

אמנון כהן: מי בעד הסעיף?

אמנון כהן: בבקשה ירים את ידו.

אמנון כהן: מי נגד?

אמנון כהן: מי נמנע?

אמנון כהן: בעד סעיף 58 (תיקון פקודת התעבורה בענין תשלום עבור חניה) בפרק י"ג (שונות) בהצעת חוק המדיניות הכלכלית לשנת הכספים 2005 (תיקוני חקיקה), התשס"ה-2004– 6 נגד – אין נמנעים – אין הסעיף נתקבל.

אמנון כהן: הסעיף עבר פה אחד, בנוסח החדש שמונח בפני הוועדה.